NARIADENIE KOMISIE (ES) č. 546/2005
z 8. apríla 2005,
ktorým sa upravuje nariadenie Európskeho parlamentu a Rady (ES) č. 437/2003, pokiaľ ide o prideľovanie kódov vykazujúceho štátu, a ktorým sa mení a dopĺňa nariadenie Komisie (ES) č. 1358/2003, pokiaľ ide o aktualizáciu zoznamu letísk Spoločenstva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 437/2003 z 27. februára 2003 o štatistických výkazoch týkajúcich sa prepravy cestujúcich, nákladu a pošty v leteckej doprave (1), najmä na jeho článok 10,
keďže:
(1)
V súlade s článkom 10 nariadenia (ES) č. 437/2003 musí Komisia stanoviť opatrenia na prispôsobenie špecifikácií v prílohách k tomuto nariadeniu.
(2)
Je potrebné stanoviť zoznam letísk Spoločenstva, okrem tých letísk, ktoré vykazujú len príležitostnú obchodnú dopravu a výnimky, ktoré sa poskytnú členským štátom vstupujúcim do Európskej únie 1. mája 2004. Okrem toho by sa mali ku kódom stanoveným v prílohe III nariadenia (ES) č. 1358/2003, ktorým sa vykonáva nariadenie (ES) č. 437/2003 a upravujú jeho prílohy I a II, pridať kódy nových členských štátov.
(3)
Je potrebné aktualizovať zoznam letísk Spoločenstva a výnimky stanovené v prílohe I k nariadeniu č. 1358/2003 v súlade s pravidlami stanovenými v uvedenej prílohe.
(4)
Nariadenia (ES) č. 437/2003 a č. 1358/2003 by sa preto mali zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom vydaným Výborom pre štatistické programy,
PRIJALA TOTO NARIADENIE:
Článok 1
Príloha I k nariadeniu (ES) č. 437/2003, zmenená a doplnená nariadením (ES) č. 1358/2003, sa upravuje v súlade s prílohou I k tomuto nariadeniu.
Článok 2
Príloha I k nariadeniu (ES) č. 1358/2003 sa mení a dopĺňa v súlade s prílohou II k tomuto nariadeniu.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. apríla 2005